Ego Hugo, Dei gratia Senonensis archiepiscopus, notum omnibus esse volo, et præsentibus et futuris, quod, ad admonitionem quorumdam canonicorum informati, venimus ante hoc in capitulum et ibi de partitione præbendarum quæ jam aliquandiu duraverat excommunicavimus, nisi ipsæ præbendæ reducerentur in communitatem, et supposuimus interdicto omnes qui huic constitutioni vellent obviare. Verumtamen hoc nostrum temperavimus decretum, et ita, ex communi fratrum consilio, statutum est et divisum quod ipsa præbendarum communitas duraret usque ad annum, ac post in optione capituli esset vel tenere communitatem ipsam, aut earumdem præbendarum denuo facere partitionem; postea vero, capituli attendentes libertatem, cognovimus coram eis hoc nobis nequaquam licere, nec talem a nobis fieri debere super capitulum excommunicationem nisi ex communi canonicorum assensu. Igitur ne hoc quod fecimus debeat imposterum nocere capitulo, aut in prejudicium venire, præsenti scripto et sigilli nostri aucthoritate fecimus communiri, adjuncto pariter sigillo venerabilis fratris nostri Manassæ, Aurelianensis episcopi, qui tunc forte præsens aderat nobiscum, ob testimonium et firmitatem. Signatum MOREL, sigillatum cum duplici sigillo.